**Informatīvais ziņojums „Par Latvijas Republikas Neatkarības**

**deklarācijas pasludināšanas 25.gadadienas**

**atceres pasākumiem**”

Rīgā,

2015

Informatīvais ziņojums „Par Latvijas Republikas Neatkarības deklarācijas pasludināšanas 25. gadadienas atceres pasākumiem” (turpmāk – informatīvais ziņojums) sagatavots, pamatojoties uz Ministru prezidentes 2015.gada 29.janvāra rīkojuma Nr.49 „Par darba grupu Latvijas Republikas Neatkarības deklarācijas pasludināšanas 25.gadadienas atceres pasākumu organizēšanai” 2.punktu, kas nosaka, ka darba grupa izstrādā atceres pasākumu plānu un finansējuma tāmi, norādot attiecīgā pasākuma īstenotāju un finansējuma avotu, un darba grupas vadītājs iesniedz to noteiktā kārtībā Ministru kabinetā.

**I. Esošās situācijas apraksts**

Ar Ministru prezidentes 2015.gada 29.janvāra rīkojumu Nr.49 „Par darba grupu Latvijas Republikas Neatkarības deklarācijas pasludināšanas 25.gadadienas atceres pasākumu organizēšanai” tika izveidota koleģiāla un koordinējoša institūcija, kuras uzdevums ir izstrādāt Latvijas Republikas Neatkarības deklarācijas pasludināšanas 25.gadadienas atceres pasākumu plānu un finansējuma tāmi, norādot attiecīgā pasākuma īstenotāju un finansējuma avotu. Darba grupa ir identificējusi plašu pasākumu klāstu, no kuriem daļa tiek īstenota institūcijām pieejamā budžeta ietvaros, bet daļai centrālo pasākumu nepieciešams papildu finansējums.

**Institūciju pieejamā budžeta ietvaros plānotie**

**Latvijas Republikas Neatkarības deklarācijas pasludināšanas 25.gadadienas atceres pasākumi**

1. Biedrība „Latvijas Lielo pilsētu asociācija” ir apkopojusi informāciju par plānotajiem svētku pasākumiem Jelgavā, Liepājā, Jēkabpilī, Jūrmalā, Rēzeknē, Valmierā un Ventspilī:

Jelgava

1. Nacionālo bruņoto spēku diena Jelgavā – nodrošina Aizsardzības ministrija. Aizsardzības ministrija pirms četriem gadiem (pirmā šāda Nacionālo bruņoto spēku diena notika 2012.gadā Rēzeknē, 2013.gadā – Kuldīgā, 2014.gadā – Valmierā) aizsāka tradīciju par godu Latvijas Neatkarības atjaunošanas dienai organizēt Nacionālo bruņoto spēku militāro parādi Latvijas novados, kas vienkopus pulcē vairākus simtus karavīru, zemessargu un jaunsargu, kā arī sabiedroto valstu karavīrus. Tiks nodrošināta militārās parādes tiešraide Latvijas Reģionu Televīzijā "Re:TV" un internetā. Nacionālo bruņoto spēku dienas pasākumi kopš 2013.gada noris ar devīzi „4.maijs – Brīvības svētki”, kas ir SIA „TV3 Latvija” aizsākts sabiedrības informēšanas projekts, kuram ir pievienojusies arī Aizsardzības ministrija un plāno to atbalstīt arī šogad.
2. Gleznu izstāde „Jelgava 25 gadus pēc Neatkarības deklarācijas pasludināšanas”.
3. Ekumēniskais dievkalpojums Sv.Annas baznīcā.

Liepāja

1. Orientēšanās spēles „Liepājas pēdas Latvijā” un Orientēšanās spēļu noslēgumā svētku koncerts „Liepājas spēks Latvijā”.
2. Pasākums Liepājas vidusskolu jauniešiem
„Filma ar laimīgām beigām. Neatkarības deklarācijai – 25”.

Jēkabpils

1. Jēkabpils Valsts ģimnāzijas pūtēju orķestra „Vitamīns” koncerts.
2. Pieņemšana pie Jēkabpils pilsētas domes priekšsēdētāja par godu Latvijas Republikas Neatkarības 25.gadadienai.
3. Grupas „BET BET” koncerts.
4. Tematisks pasākums „Ar cerību un atbildību – atmiņas par atjaunotās valsts pirmajiem gadiem”.
5. Tikšanās ar biedrības „4.maija Deklarācijas klubs” biedriem.

Jūrmala

1. Koncerts „Ar Latviju sirdī ”. Piedalās Jūrmalas Kultūras centra radošie kolektīvi.
2. Literatūras izstādes „Latvija – ES prezidējošā valsts” un „Eiropa ar skatu uz Latviju”.

Rēzekne

1. Draudzības velobrauciens.
2. Aktivitātes ģimenēm: radošās darbnīcas un meistarklases, kulinārijas darbnīcas; sporta demonstrējumi un sacensības; vietējo kolektīvu koncerts; svētku tirdziņš.
3. Latviešu kino vakars.
4. Izstāde „Laipu liekot”.
5. Vēstures mirkļa pietura „Vēsturiskais 1990.gada 4.maijs”.

Valmiera

1. Zinātniskie lasījumi „4.maija deklarācijai – 25”.
2. Diskusiju cikls Valmieras izglītības iestādēs par 4.maija notikumu sadarbībā ar Latvijas Okupācijas muzeju.
3. Diskusija vidusskolu jauniešiem un studentiem ar deputātiem – novadniekiem, kas parakstījuši 4.maija deklarāciju. Diskusijas tiešraide internetā.
4. Ceļojošā izstāde izglītības iestādēs „4.maijs. Dokuments. Vēsture. Dzīve.”
5. Atvērto durvju dienas Zemessardzes 22.kājnieku bataljonā. Organizē Zemessardzes 22.kājnieku bataljons.
6. Grupas „Pērkons” koncerts.

Ventspils

1. Koncerts, kurā piedalīsies Kamerkoris "Ventspils", Ventspils kamerorķestris un Ventspils Big Band.
2. Svētku brīvdabas pasākums, kurā piedalīsies kapelas, deju kolektīvi, Latvijā populāri mākslinieki.
3. Muzikāla programma "Tev, mana Latvija!".
4. Ventspils Mākslas skolas audzēkņu darbu izstāde "Mēs Latvijā".
5. Socioloģes Dagmāras Beitneres-Le Gallas lekcija "No tautas par nāciju: pašizpratne un pašapzināšanās".
6. Jāzepa Vītola Latvijas Mūzikas akadēmijas studentu koncerts.
7. Muzikāli teatralizēts pasākums bērniem.
8. Pasākumi Rīgā 2015.gada 4.maijā (pēc Rīgas domes un Valsts izglītības satura centra sniegtās informācijas):
9. Izglītības iestāžu pūtēju orķestru defilē finālkonkurss pie Brīvības pieminekļa – nodrošina Valsts izglītības satura centrs.
10. Apvienoto pūtēju orķestru koncerts pie Brīvības pieminekļa – nodrošina Valsts izglītības satura centrs.
11. Ziedu instalācija „Ziedu Latvija” pie Brīvības pieminekļa – nodrošina Rīgas domes Izglītības, kultūras un sporta departaments.
12. „4.maija Latvijas filmu maratons” kinoteātrī *Splendid Palace* – nodrošina Nacionālais kino centrs (Rīgas domes līdzfinansējums).
13. Koncertprogramma „Pavasara dziesmas” Doma laukumā – nodrošina Rīgas domes Izglītības, kultūras un sporta departaments
14. Koncerts „Brīves dziesmas” Doma laukumā – nodrošina Rīgas domes Izglītības, kultūras un sporta departaments
15. Pasākums visai ģimenei „Visi ceļi ved uz Rīgu!” Vērmanes dārzā – nodrošina Rīgas domes Izglītības, kultūras un sporta departaments.
16. Rīgas tautas deju ansambļu lielkoncerts „Dod man spēku, dod man laiku” /N.Beļskis/ Starptautiskais izstāžu centrā Ķīpsala – nodrošina Rīgas domes Izglītības, kultūras un sporta departaments.
17. Koncerts – oratoriāls lieldarbs „Rīgas tetraptihs” koncertzālē „Lielā ģilde” – nodrošina Rīgas domes Izglītības, kultūras un sporta departaments.
18. Neatkarības atjaunošanas dienas koncerts Rīgas Latviešu biedrībā – nodrošina Rīgas domes Izglītības, kultūras un sporta departaments
19. Koncerts "Mana dziesma brīvībai" Sv.Pētera baznīca – Rīgas domes Izglītības, kultūras un sporta departaments.
20. Latviešu kormūzikas koncertu cikla koncerts "Tev mūžam dzīvot, Latvija" Sv.Pētera baznīcā – Rīgas domes Izglītības, kultūras un sporta departaments
21. Koncerts "Tautas laiks" Kultūras pilī „Ziemeļblāzma” – Rīgas domes Izglītības, kultūras un sporta departaments.
22. Grupas "Menuets" koncerts "Esam" Kultūras un atpūtas centrā „Imanta” – Rīgas domes Izglītības, kultūras un sporta departaments.
23. Izrāde “Jaucības un nejaucības” Kultūras centrā “Iļģuciems” – Rīgas domes Izglītības, kultūras un sporta departaments.

Latvijas Republikas Neatkarības deklarācijas pasludināšanas 25.gadadienas atceres pasākumu klāstu visā valsts teritorijā vēl papildinās muzeju un bibliotēku rīkotie tematiskie pasākumi Latvijā: izstādes, konferences, konkursi bērniem, filmu seansi, tikšanās.

1. Valsts prezidenta, Saeimas un valdības svinīgie pasākumi Rīgā:
2. Svinīgs atceres pasākums 29.04.2015. Ministru kabinetā, kurā piedalīsies valdības pārstāvji, vēsturnieki, vēsturisko notikumu dalībnieki un aculiecinieki, konkursa „Mana 4.maija deklarācija” uzvarētāji.
3. Ziedu nolikšana Jāņa Čakstes atdusas vietā II Meža kapos 01.05.2015. plkst.12.00.
4. Ekumēniskais dievkalpojums Doma baznīcā 04.05.2015. plkst.9.00**.**
5. Izstādes „25 mirkļi…” atklāšana Doma laukumā 04.05.2015. plkst.10.30.
6. Saeimas svinīgā sēde Latvijas Nacionālajā teātrī 04.05.2015. plkst.12.00.
7. Svinīgais koncerts Latvijas Nacionālajā teātrī 04.05.2015. plkst.13.00.
8. Ziedu nolikšana pie Brīvības pieminekļa 04.05.2015. plkst.14.30.
9. Saeimas priekšsēdētājas rīkotā pieņemšana 04.05.2015.
10. Valsts apbalvojumu pasniegšanas svinīgais pasākums pie Valsts prezidenta 04.05.2015.

Sabiedrības informēšanai tiks izveidota 4.maija pasākumu interaktīvā web karte (visu 4.maija pasākumu norises vietas atzīmētas Latvijas kartē) un mobilā aplikācija. Sabiedrības informēšanas koordināciju un interaktīvās web kartes uzturēšanu veiks Valsts kanceleja.

**Institūciju pieteiktie Latvijas Republikas Neatkarības deklarācijas pasludināšanas 25.gadadienas atceres pasākumi, kuriem nepieciešams papildu finansējums**

Konkursi un pasākumi bērnu un jauniešu auditorijai

1. Video konkurss „Mūsu 4.maija deklarācija” ar aicinājumu konkursa dalībniekiem stāstīt par mūsu valsts mērķi, jēgu un būtību, par identitāti un pamatvērtībām, kurā varēs piedalīties skolēni no 5. līdz 12. klasei, kā arī studējošie. Iesūtītos darbus vērtēs kompetenta žūrija. Katras kategorijas 1.vietas ieguvējs saņems iespēju meistarklasē papildināt multimediju tehnoloģiju izmantojuma prasmes; uzvarētāju darbi tiks demonstrēti uz ekrāna pie Brīvības pieminekļa 4.maijā.

Projekta norises laiks – līdz 2015.gada aprīlim.

Projekta pieteicējs, īstenotājs un finansējuma saņēmējs – Valsts kanceleja.

Nepieciešamais finansējums – **2 460 *euro***

1. Izglītojošu pasākumu cikls Latvijas novados: priekšlasījumi un Latvijas Nacionālā vēstures muzeja ceļojošā izstāde. Pasākumi plānoti 5 pilsētās: Daugavpilī, Madonā, Kuldīgā, Jelgavā, Krāslavā.

Projekta norises laiks – 2014./2015. un 2015./2016. mācību gads.

Projekta pieteicējs un īstenotājs – Latvijas Nacionālais vēstures muzejs sadarbībā ar biedrību „4.maija Deklarācijas klubs”.

Finansējuma saņēmējs - Latvijas Nacionālais vēstures muzejs (Kultūras ministrija).

Nepieciešamais finansējums – **1 306 *euro***

Svētku ieskaņas pasākumi

1. Vēstures, sabiedrisko zinību skolotāju, muzeju, bibliotēku darbinieku konference – seminārs par 4.maiju.

Projekta norises laiks – 2015.gada 16.aprīlis.

Projekta pieteicējs un īstenotājs – Latvijas Nacionālais vēstures muzejs sadarbībā ar Izglītības un zinātnes ministriju, biedrību „4.maija Deklarācijas klubs” un biedrību „Tautas frontes muzeja sabiedriskā padome”.

Finansējuma saņēmējs – Latvijas Nacionālais vēstures muzejs (Kultūras ministrija).

Nepieciešamais finansējums – **9 250 *euro***

1. Vēsturisko liecību izstāde „Mēs Latvijai! Mēs Lietuvai! Mēs Igaunijai”. Baltijas Neatkarības deklarācijas 1990 un izstādes atklāšanas tematisks pasākums, veltīts Neatkarības deklarācijas 25.gadadienai.

Projekta norises laiks – 2015.gada 28.aprīlis – 24.maijs Rīgas Kongresu namā, izstādes turpmākās eksponēšanas nodrošinājums 2015.gadā – Latvijas reģionos Latvijas Nacionālā arhīva Klientu centros un citās kultūras iestādēs, kā arī Lietuvā un Igaunijā;

Projekta pieteicējs, īstenotājs un finansējuma saņēmējs – Latvijas Nacionālais arhīvs (Kultūras ministrija).

Nepieciešamais finansējums – **21 976 *euro***

1. Eiropas Jauniešu filmu diena kinoteātrī *Splendid Palace.*

Projekta norises laiks – 2015.gada 3.maijs.

Projekta pieteicējs, īstenotājs un finansējuma saņēmējs – Nacionālais kino centrs (Kultūras ministrija).

Nepieciešamais finansējums – **6 700 *euro***

Zinātne un pētniecība

1. Starptautiska konference "4.maijs un Eiropas paplašināšana". Konferences tēmas: 4.maijs un ģeopolitiskā izvēle; Eiropas paplašināšana, eiroegoisms, Ukrainas konteksts; parlamentārisms kā Latvijas Tautas frontes cīņas konsekvence; pretspēki – iekšējie un ārējie; sabiedrotie – baltieši, zviedri, dāņi, islandieši, latvieši pasaulē; likumu revolūcija, sākot no nulles. Latvijas Institūts nodrošina ārvalstu žurnālistu piesaisti.

Projekta pieteicējs un īstenotājs – Latvijas Universitātes Sociālo un politisko pētījumu institūts sadarbībā ar Adenauera fondu un Latvijas Institūtu.

Finansējuma saņēmējs – Latvijas Universitātes Sociālo un politisko pētījumu institūts (Izglītības un zinātnes ministrija).

Nepieciešamais finansējums – **16 303 *euro***

1. Konference „1990.gada 21.aprīļa Vislatvijas tautas deputātu sapulces 25.gadadiena".

Projekta norises laiks – 2015.gada 21.aprīlis.

Projekta pieteicējs, īstenotājs un finansējuma saņēmējs – nodibinājums „Latvijas Zinātņu akadēmijas Baltijas stratēģisko pētījumu centrs” (Izglītības un zinātnes ministrija).

Nepieciešamais finansējums – **3 250 *euro***

1. Vēsturisko liecību iegāde Latvijas Nacionālā vēstures muzeja krājuma papildināšanai. Projekts paredz biedrības „Vēsturiskā atmiņa” savāktā, nofilmētā, apkopotā un samontētā kinodokumentu kopuma par Latvijas Republikas Augstākās Padomes deputātiem, Atmodas laika aktīvistiem un pēcatmodas perioda saimnieciskajiem, kultūras un izglītības darbiniekiem Tukuma novadā iegādi.

Projekta pieteicējs un īstenotājs un finansējuma saņēmējs – Latvijas Nacionālais vēstures muzejs (Kultūras ministrija).

Nepieciešamais finansējums – **15 000 *euro***

1. Pastāvīgas ekspozīcijas „Latvijas Republikas Augstākā Padome – atjaunotās Latvijas pirmais parlaments” izveide Tautas frontes muzejā. Atklāšana paredzēta 2015.gada 21.augustā.

Projekta pieteicējs un īstenotājs – Latvijas Nacionālais vēstures muzejs sadarbībā ar biedrību „Tautas frontes muzeja sabiedriskā padome”.

Finansējuma saņēmējs – Latvijas Nacionālais vēstures muzejs (Kultūras ministrija).

Nepieciešamais finansējums – **43 300 *euro***

Izdevumi un citi informatīvie materiāli

1. 4.maija Deklarācijas kluba veidots izdevuma par 4.maiju tiražēšana un izplatīšana latviešu un angļu valodās – izglītības iestādēs un vēstniecībās.

Projekta pieteicējs un īstenotājs – biedrība „4.maija Deklarācijas klubs”.

Finansējuma saņēmējs – Kultūras ministrija.

Nepieciešamais finansējums – **14 000 *euro***

1. Vēsturisko fotogrāfiju iegāde Latvijas Institūta mājas lapai; AKKA/LAA pārstāvēto autordarbu publicēšana portālā ilgāk par 30 dienām.

Projekta pieteicējs, īstenotājs un finansējuma saņēmējs – Latvijas Institūts (Ārlietu ministrija).

Nepieciešamais finansējums – **1 495 *euro***

1. Facebook šķirkļa izstrāde oficiālajā Latvijas facebook profilā "If you like Latvia, Latvia likes you", lai popularizētu Latvijas neatkarības atgūšanas vēsturisko nozīmi. Latvijas Institūts 2014.gadā ir veicis iepirkumu par facebook šķirkļu izstrādi. Iepirkuma līgumā ir paredzēta papildu šķirkļa izstrāde, ja būs finanšu līdzekļi.

Projekta pieteicējs, īstenotājs un finansējuma saņēmējs – Latvijas Institūts (Ārlietu ministrija).

Nepieciešamais finansējums – **4 267,67 *euro***

1. Papildu tirāža 2014.gadā Latvijas Institūta radītajai brošūrai "From Tribe to Nation", kurā detalizēti apkopoti 1988. – 1991.gada notikumi.

Projekta pieteicējs, īstenotājs un finansējuma saņēmējs – Latvijas Institūts (Ārlietu ministrija).

Nepieciešamais finansējums – **4 500 *euro***

1. Tekstu sagatavošana valsts oficiālajam portālam [www.latvia.eu](http://www.latvia.eu) par Neatkarības deklarācijas pasludināšanas 25.gadadienu angļu valodā; teksta tulkošana un rediģēšana vācu, franču un krievu valodā.

Projekta pieteicējs, īstenotājs un finansējuma saņēmējs – Latvijas Institūts (Ārlietu ministrija).

Nepieciešamais finansējums – **572,50 *euro***

1. Brošūras "From Tribe to Nation" sagatavošana franču, vācu un krievu valodā, lai nodrošinātu informāciju par 1988. – 1991.gada notikumiem. Šobrīd materiāli ir pieejami tikai angļu valodā, bet ir saņemti pieprasījumi no vēstniecībām, par nepieciešamību nodrošināt materiālu pieejamību arī citās valodās.

Projekta pieteicējs, īstenotājs un finansējuma saņēmējs – Latvijas Institūts (Ārlietu ministrija).

Nepieciešamais finansējums – **6 674 *euro***

1. Ārvalstu žurnālistu piesaistei Starptautiskajai konferencei "4.maijs un Eiropas paplašināšana". ārvalstu žurnālistu uzņemšanas izdevumi)

Projekta pieteicējs, īstenotājs un finansējuma saņēmējs – Latvijas Institūts (Ārlietu ministrija).

Nepieciešamais finansējums – **3 840 *euro***

1. Neatkarības deklarācijas pasludināšanas 25.gadadienas programma tiešraidē no Rēzeknes Latvijas Radio 1 un PIECI.LV programmās". Latvijas Radio 5-Pieci.lv (mērķauditorija vecumā no 15 līdz 30 gadiem) apvieno savas programmas, lai gan apraidē, gan internetā ļautu veiksmīgāk sasniegt maksimāli lielu auditoriju. Kopīgā studija tiek izvietota Rēzeknē, programmas saturs tiek translēts ne tikai abu radio programmu ēteros, bet arī dzirdams laukumā (tai skaitā svinīgie koncerti, kā arī Saeimas svinīgā sēde). Studija ir atvērta tipa, kas ļauj iesaistīt garāmejošos cilvēkus, tiek noformēta Latvijas karoga krāsās un vakarpusē tiek arī izgaismota sarkanbaltsarkana, pastiprinot svētku sajūtu cilvēkos.

Projekta norises laiks – 2015.gada 3. – 4.maijs.

Projekta pieteicējs un īstenotājs – VSIA „Latvijas Radio”,

Finansējuma saņēmējs – Nacionālā elektronisko plašsaziņas līdzekļu padome.

Nepieciešamais finansējums – **24 864 *euro***

Publiskie pasākumi 4.maijā Rīgā

Lai nodrošinātu plašu sabiedrības, it īpaši skolu jaunatnes iesaisti Latvijas Republikas Neatkarības deklarācijas pasludināšanas 25.gadadienas atceres pasākumu norisē, kā arī lai veicinātu sabiedrības saliedētību un piederības apziņu savai valstij un vairotu izpratni par neatkarības deklarācijas vēsturisko nozīmi, darba grupa ir secinājusi, ka nepieciešams veidot centrālo svētku pasākumu kopu, ar atsevišķām aktivitātēm papildinot Rīgas domes, Valsts izglītības satura centra un Saeimas plānotos pasākumus pie Brīvības pieminekļa.

1. Karogu (LV, LT, EE, ES) svinīga pacelšana laukumā pie Brīvības pieminekļa un svinīgās uzrunas. Piedalās Latvijas Republikas Zemessardzes orķestris; Latvijas pašvaldības tiks aicinātas nodrošināt skolu audzēkņu sabraukšanu Rīgā, lai klātienē vērotu svētku norisi, sākot ar karoga pacelšanu.

Projekta norises laiks – 2015.gada 4.maijs plkst.11.00

Projekta īstenotājs – Rīgas domes Izglītības, kultūras un sporta departaments sadarbībā ar Valsts izglītības satura centru.

Finansējuma saņēmējs – Rīgas domes Izglītības, kultūras un sporta departaments (Kultūras ministrija).

Nepieciešamais finansējums – **4 710 *euro***

1. Kinoprogramma. Laukumā pie Brīvības pieminekļa paredzēts uzstādīt ekrānu un demonstrēt ar 4.maija tematiku saistītus kinomateriālus, kā arī Video konkursa „Mūsu 4.maija deklarācija” uzvarētāju darbus.

Projekta īstenotājs – Rīgas domes Izglītības, kultūras un sporta departaments sadarbībā ar Nacionālo kino centru.

Finansējuma saņēmējs – Rīgas domes Izglītības, kultūras un sporta departaments un Nacionālais kino centrs (Kultūras ministrija).

Nepieciešamais finansējums –**13 439** ***euro***

1. 4.maija Latvijas filmu maratons kinoteātrī *Splendid Palace*.

Projekta pieteicējs, īstenotājs un finansējuma saņēmējs – Nacionālais kino centrs (Kultūras ministrija).

Nepieciešamais finansējums – **3 005 *euro***

**II. Kopsavilkums**

Minēto pasākumu kopums nodrošinās Latvijas Republikas Neatkarības deklarācijas pasludināšanas 25.gadadienas atzīmēšanu gan nacionālā mērogā, gan starptautiski, vienlaikus veicinot vēsturisko notikumu pētniecību un šī procesa ilgtspēju. Kopumā Latvijas Republikas Neatkarības deklarācijas pasludināšanas 25.gadadienas atceres pasākumu norises nodrošināšanai ir nepieciešami **200 914** ***euro***.

Kultūras ministrija sadarbībā ar iesaistītajām institūcijām ir izvērtējusi finansējuma pieprasījumu tāmes un sagatavojusi iesniegšanai Ministru kabinetā budžeta programmas "Līdzekļi neparedzētiem gadījumiem" līdzekļu pieprasījumu.

 Kultūras ministre                                                           D.Melbārde

 Vīza: Valsts sekretārs S.Voldiņš

2015.03.30. 14:31

2243

I.Treija, 67330262

Iluta.Treija@km.gov.lv